text: Neus Bonet participa avui en la recta final del cicle Fòrum 10 de Puig-reig - Regió7 :: El Diari de la Catalunya Central
  Neus Bonet participa avui en la recta final del cicle Fòrum 10 de Puig-reig
  Les jornades de comunicació es tancaran demà, divendres, amb la darrera xerrada a càrrec de l'escriptora Bel Olid
  Les jornades de comunicació Fòrum 10 de Puig-reig tanquen aquesta setmana la 29a edició amb les dues últimes xerrades, avui i demà a la sala d'actes Dr. Llaverias. Ambdues han avançat l'horari i es faran a les 8 del vespre. Les jornades han estat dedicades al paper de la dona en els mitjans de comunicació. Avui es recupera la xerrada «Les dones i els mitjans de comunicació», que es va haver de suspendre el 12 de novembre pels talls de carretera en protesta contra la sentència del procés. Les participants són Neus Bonet, en el seu darrer acte com a degana del Col·legi de Periodistes de Catalunya i periodista de Catalunya Ràdio; Carmel·la Planell, delegada de comarques de l'Associació de Dones Periodistes de Catalunya, i Laura Martínez, presidenta de l'Institut Català de les Dones de la Generalitat de Catalunya.
  Tancarà les jornades Bel Olid, escriptora, traductora i col·laboradora en diferents mitjans de comunicació, amb la xerrada «Més enllà d'un títol», que tindrà lloc demà. Josep Genescà moderarà tots dos actes.